Il-Kummissjoni Ewropea - Stqarrija għall-istampa Ewropa li tiddefendi: Il-Kummissjoni tiftaħ dibattitu dwar il-mixja lejn unjoni tas-sigurtà u d-difiża Brussell, is-7ta' gunju 2017 Wara l-White Paper tal-Kummissjoni dwar il-Ġejjieni tal-Ewropa, id-dokument ta' riflessjoni tal-lum jagħti ħarsa ġenerali lejn diversi xenarji dwar kif għandu jiġi indirizzat it-theddid għas-sigurtà u d- difiża li kull ma jmur qed jikber u li qed tiffaċċja l-Ewropa u lejn kif se jissaħħu l-kapaċitajiet ta' difiża proprji tal-Ewropa sal-2025. Id-dibattitu se jagħti kontribut importanti biex tittieħed deċiżjoni dwar kif l-Unjoni għandha ssaħħaħ il-protezzjoni u s-sigurtà taċ-ċittadini Ewropej, li huwa suġġett fil-qalba tal-prijoritajiet tal-Kummissjoni Juncker. Id-dokument ta' riflessjoni huwa kkumplimentat minn proposti konkreti ppreżentati llum biex jiġi varat Fond Ewropew għad-Difiża li għandu jkun ta' appoġġ għall-infiq aktar effiċjenti mill-Istati Membri fuq kapaċitajiet ta' difiża konġunta. Ir-Rappreżentant Għoli/il-Viċi President Federica Mogherini qalet: "L-Unjoni Ewropea qed timxi 'l quddiem b'pass mgħaġġel rigward is-sigurtà, bil-Kummissjoni li qed takkumpanja u tappoġġa d- determinazzjoni tal-Istati Membri. Id-Dokument ta' Riflessjoni tal-lum huwa l-kontribut tal- Kummissjoni għar-riflessjoni dwar il-ġejjieni tal-Unjoni tagħna f'dan il-qasam, billi nibdew mid- domanda li ġejja miċ-ċittadini tagħna stess għal difiża aktar integrata u effettiva. Bis-saħħa tal- Unjoni Ewropea, nistgħu nappoġġaw lill-Istati Membri fl-iżvilupp ta' kapaċitajiet militari u fl- investiment aktar effiċjenti fid-difiża. F'inqas minn sena mxejna 'l quddiem sew u ninsabu determinati biex nibqgħu sejrin kif aħna." Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen, żied jgħid: "Fid-dinja tal-lum, NATO b'saħħitha u UE b'saħħitha huma aktar importanti minn qatt qabel. Mingħajr duplikazzjoni ta' dak li diġà jeżisti, jeħtieġ li l-Ewropa tieħu s-sigurtà u d-difiża tagħha f'idejha sabiex tkun sieħeb aktar b'saħħtu mal-alleati tagħna. Nafu fejn sejrin u l-Istati Membri huma f'pożizzjoni ta' tmexxija iżda wasal iż-żmien li niddeċiedu dwar kemm irridu naslu malajr." Il-mexxejja tal-UE se jiltaqgħu fi Praga fid-9 ta' Ġunju biex jiddiskutu kif jistgħu jużaw il-potenzjal tat-Trattati ħalli jsaħħu l-kooperazzjoni fid-difiża. Il-Kummissjoni qed tikkontribwixxi għal dik id- diskussjoni u għad-dibattitu aktar wiesa' dwar id-difiża madwar l-UE, billi tistabbilixxi tliet xenarji possibbli għall-ġejjieni tad-difiża Ewropea. Taħt ix-xenarju "Kooperazzjoni fis-Sigurtà u d-Difiża", l-Istati Membri xorta jiddeċiedu dwar il-ħtieġa għall-kooperazzjoni fis-sigurtà u d-difiża fuq bażi volontarja u abbażi ta' każ b'każ, filwaqt li l-UE tkompli tikkumplimenta l-isforzi nazzjonali. Il-kooperazzjoni fil-qasam tad-difiża għandha tissaħħaħ, iżda l-parteċipazzjoni tal-UE fl-operazzjonijiet l-aktar eżiġenti tibqa' limitata. Il-Fond Ewropew għad-Difiża l-ġdid jgħin fl-iżvilupp ta' kapaċitajiet konġunti ġodda, iżda l-Istati Membri xorta jissorveljaw il-biċċa l-kbira tal-iżvilupp u tal-akkwist tal- kapaċitajiet ta' difiża b'mod individwali. Il-kooperazzjoni bejn l-UE u n-NATO żżomm il-format u l-istruttura tal-lum. Taħt xenarju aktar ambizzjuż ta' "Sigurtà u Difiża Kondiviżi", l-Istati Membri jiġbru flimkien ċerti assi finanzjarji u operazzjonali biex tiżdied is-solidarjetà fil-qasam tad-difiża. L-UE tkun ukoll aktar involuta fil-protezzjoni tal-Ewropa fi ħdan il-fruntieri tagħha u lil hinn minnhom. Dan jassumi rwol akbar f'oqsma bħaċ-ċibersigurtà, il-protezzjoni tal-fruntieri jew il-ġlieda kontra t-terroriżmu, u jsaħħaħ id-dimensjoni tad-difiża u tas-sigurtà tal-politiki interni tal-UE bħall-enerġija, is-saħħa, id-dwana jew l-ispazju. Dan se jkun rifless b'rieda politika li naġixxu, kif ukoll b'teħid tad-deċiżjonijiet xieraq għal kuntest li jinbidel malajr. L-UE u n-NATO se jżidu wkoll il-kooperazzjoni reċiproka u jikkoordinaw bejn firxa sħiħa ta' kwistjonijiet. L-aktar xenarju ambizzjuż ta' "Sigurtà u ta' Difiża Komuni" jipprevedi t-tfassil progressiv ta' politika tad-difiża komuni, li jwassal għal difiża komuni abbażi tal-Artikolu 42 tat-Trattat tal- UE. Id-dispożizzjoni eżistenti tippermetti lil grupp ta' Stati Membri li jieħdu d-difiża Ewropea fil-livell li jmiss. F'dan ix-xenarju, il-protezzjoni tal-Ewropa ssir responsabbiltà li tissaħħaħ b'mod reċiproku tal-UE u tan-NATO. L-UE tkun kapaċi tmexxi operazzjonijiet ta' sigurtà u ta' difiża ta' kwalità għolja, mirfuda minn livell ogħla ta' integrazzjoni tal-forzi tad-difiża tal-Istati Membri. L-UE tappoġġa programmi ta' difiża konġunti mal-Fond Ewropew għad-Difiża, filwaqt li toħloq Aġenzija Ewropea għar-Riċerka dwar id-Difiża dedikata. Din trawwem ukoll il-ħolqien ta' suq ġenwin tad-difiża Ewropea, bil-kapaċità li jipproteġi l-attivitajiet strateġiċi ewlenin tagħha minn assimilaturi esterni. Dawn ix-xenarji ta' hawn fuq mhumiex reċiprokament esklussivi, imma juru tliet livelli differenti ta' ambizzjoni f'dak li għandu x'jaqsam mas-solidarjetà. It-tisħiħ tas-sigurtà Ewropea huwa essenzjali. L-Istati Membri se jkunu f'pożizzjoni ta' tmexxija, biex jiddefinixxu l-livell ta' ambizzjoni bl-appoġġ tal-istituzzjonijiet tal-UE. B'ħarsa lejn il-futur, jeħtieġ li issa jiddeċiedu t-triq li jridu jieħdu u b'liema veloċità jridu jipproċedu biex jipproteġu ċ-ċittadini Ewropej. L-idea ta' Ewropa aktar b'saħħitha fid-difiża u s-sigurtà ilha prijorità sa minn meta bdiet il-ħidma tagħha l-Kummissjoni Juncker. Diġà nkiseb aktar fil-qasam tad-difiża f'dawn l-aħħar sentejn milli nkiseb fl-aħħar sittin sena. Fil-linji gwida politiċi tiegħu ta' Ġunju 2014, il-President tal-Kummissjoni Jean-Claude Juncker stqarr: "Jeħtieġ li naħdmu biex l-Ewropa tkun aktar b'saħħitha fl-oqsma tas- sigurtà u d-difiża. Tabilħaqq, l-Ewropa hija prinċipalment "setgħa ta' persważjoni". Iżda fit-tul, anki l-akbar setgħa ta' persważjoni teħtieġ mill-anqas xi kapaċitajiet integrati ta' difiża." L-UE diġà għandha l-mezzi għad-dispożizzjoni tagħha li timxi lil hinn minn dik li bħalissa hija kooperazzjoni militari bilaterali u multilaterali għal forom aktar effiċjenti ta' integrazzjoni tad-difiża. L-Artikolu 42(6) tat-Trattat dwar l-Unjoni Ewropea jipprevedi l-possibbiltà għal grupp ta' Stati Membri li jaħsbuha l-istess li jieħdu d-difiża Ewropea fil-livell li jmiss. Fid-diskors tiegħu dwar l-Istat tal-Unjoni tal-2016, il-President tal-Kummissjoni Ewropea Jean-Claude Juncker qal "Naħseb li ż- żmien li jsir użu minn din il-possibbiltà wasal." Wara li tħabbar mill-President Juncker f'Settembru 2016, u ġie appoġġjat mill-Kunsill Ewropew f'Diċembru 2016, il-Fond Ewropew għad-Difiża, ġie varat illum mill-Kummissjoni. Il-Fond se jikkoordina, jissupplimenta u jamplifika l-investimenti nazzjonali fir-riċerka dwar id-difiża, l-iżvilupp ta' prototipi u l-akkwist ta' tagħmir tad-difiża u t-teknoloġija. Fid-Dikjarazzjoni ta' Ruma, adottata mill-mexxejja tal-UE fil-25 ta' Marzu 2017, dawn impenjaw ruħhom biex joħolqu UE27, li tikkontribwixxi għall-ħolqien ta' industrija tad-difiża aktar kompetittiva u integrata, u li ssaħħaħ is-sigurtà u d-difiża komuni tagħha, f'kooperazzjoni u komplementarjetà man-NATO. Il-White Paper dwar il-Ġejjieni tal-Ewropa, ippreżentata fl-1 ta' Marzu 2017, stabbiliet l-isfidi u l-opportunitajiet ewlenin għall-Ewropa fl-għaxar snin li ġejjin. Il-White Paper timmarka l-bidu ta' proċess għall-UE27 biex tiddeċiedi dwar il-ġejjieni tal-Unjoni. Sabiex jiġi xprunat dan id-dibattitu, il- Kummissjoni Ewropea, flimkien mal-Parlament Ewropew u ma' Stati Membri interessati, se jlaqqgħu għadd ta' "Dibattiti dwar il-Ġejjieni tal-Ewropa" madwar l-ibliet u r-reġjuni tal-Ewropa. Il-White Paper hija kkumplimentata minn għadd ta' dokumenti ta' riflessjoni dwar: id-dimensjoni soċjali tal-Ewropa (tas-26 ta' April 2017); l-immaniġġjar tal-globalizzazzjoni (tal-10 ta' Mejju 2017); l-approfondiment tal-Unjoni Ekonomika u Monetarja abbażi tar-Rapport tal-Ħames Presidenti ta' Ġunju 2015 (tal-31 ta' Mejju 2017); il-ġejjieni tad-difiża Ewropea (ippreżentat illum); il-ġejjieni tal-finanzi tal-UE (prevista għal tmiem Ġunju 2017). Skeda informattiva dwar ir-raġunijiet għal aktar kooperazzjoni tal-UE fil-qasam tas-sigurtà u d-difiża Nota dwar il-ġejjieni tad-difiża Ewropea taċ-Ċentru Ewropew ta' Strateġija Politika Għal Iktar Informazzjoni Mistoqsijiet u Tweġibiet – Il-Ġejjieni tad-Difiża Ewropea Dokument ta' riflessjoni dwar il-ġejjieni tad-Difiża Ewropea Il-Fond Ewropew għad-Difiża – Mistoqsijiet Frekwenti Skeda Informattiva dwar il-Fond Ewropew għad-Difiża Komunikazzjoni "It-tnedija ta' Fond Ewropew għad-Difiża" Proposta għal Regolament Sejħa għal proposti Ara l-anness mehmuż: Opinjoni Pubblika dwar id-difiża fl-UE (Ewrobarometru Speċjali 461, April 2017) Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Ewropa_li_tiddefendi__Il-Kummissjoni_tifta__dibattitu_dwar_il-mixja_lejn_unjoni_tas-sigurt__u_d-difi_a.pdf